**НАРОДНО ПОЗОРИШТЕ**

**У Ж И Ц Е**

## С Т А Т У Т

# Ужице, јун 2017.године

На основу члана 21. Закона о јавним службама (''Службени гласник РС'' број 42/91, 71/94, 79/2005- др. Закон и 83/2014- др. Закон) и члана 44. став 1. тачка 1. Закона о култури (''Службени гласник РС'' број 72/2009, 13/2016 и 30/2016 – исправка), Управни одбор Народног позоришта Ужице, на седници одржаној дана 19.06.2017.године, је донео

# С Т А Т У Т

**1. ОСНОВНЕ ОДРЕДБЕ**

**Члан 1.**

Овим Статутом Народно позориште Ужице уређује:

* правни положај Народног позоришта Ужице и одговорност за обавезе
* назив, седиште и печат Народног позоришта Ужице
* делатност Народног позоришта Ужице
* заступање и представљање
* планирање рада и развоја
* начин, стицање и распоређивање средстава,
* унутрашња организација,
* органи Народног позоришта Ужице,
* стручни органи
* јавност у раду
* заштита животне средине
* услови за рад синдиката и сарадња са синдикатом
* пословна тајна
* обавештавање радника
* садржина и чување записника
* општа акта и начин њиховог доношења.

**2. ПРАВНИ ПОЛОЖАЈ И ОДГОВОРНОСТ ЗА ОБАВЕЗЕ**

**Члан 2**.

Народно позориште Ужице је установа за задовољење потреба грађана у области позоришне делатности.

Оснивач Народног позоришта Ужице је Град Ужице, а оснивачка права врши Скупштина града Ужица.

**Члан 3.**

Народно позориште Ужице је самостална установа која обавља делатност, односно послове под условима и на начин утврђен законом, а у складу са циљевима ради којих се оснива.

Народно позориште Ужице у правном промету иступа у своје име и за свој рачун и има сва овлашћења у оквиру делатности која је уписана у судски регистар у Привредном суду у Ужицу.

Народно позориште Ужице у правном промету одговара средствима којима располаже – потпуна одговорност.

Народно позориште Ужице има отворене рачуне код Управе за трезор за Ужице.

**Члан 4.**

Народно позориште Ужице има својства правног лица у складу са Уставом и Законом.

**3. НАЗИВ, СЕДИШТЕ И ПЕЧАТ НАРОДНОГ ПОЗОРИШТА УЖИЦЕ**

**Члан 5.**

Назив установе је Народно позориште Ужице.

**Члан 6.**

Седиште Народног позоришта је у Ужицу, Трг партизана 12.

**Члан 7.**

Печат Народног позоришта Ужице је у облику позоришне маске, троугластог изгледа са натписом: Народно позориште Ужице.

**Члан 8.**

О промени назива и седишта Народног позоришта Ужице одлучује Управни одбор, уз сагласност Скупштине града.

**Члан 9.**

Ознака назива Народног позоришта Ужице може се у пословању употребљавати само онако како је уписано у судски регистар.

На пословним просторијама мора се истаћи назив установе.

**Члан 10.**

Печат Народног позоришта Ужице употребљава се и у другим случајевима у којима се Народно позориште Ужице појављује у правном промету.

Лице коме је поверен печат на чување у употребу дужно је да га чува на начин који онемогућава неовлашћено коришћење.

**4. ДЕЛАТНОСТ**

**Члан 11.**

Предмет пословања Народног позоришта Ужице је сценско музичка делатност, драмска оперска, балетска и сродне уметничке активности као и оркестарска, камерна, стваралачка и извођачка делатност.

Народно позориште Ужице обавља основну делатност - 90.01 Извођачка уметност

Која обухвата:

* постављање позоришних и оперских и плесних програма/представа, припрему извођења музичких програма (концерата), као и друге врсте сценског извођења
* активности позоришних трупа, дружина, оркестара или музичких група циркуса
* активности самосталних уметника као што су глумци, плесачи, музичари и водитељи.

Остале делатности:

-90.02 Друге уметничке делатности у оквиру извођачке уметности

која обухвата:

* помоћне активности у оквиру извођачке уметности, позоришних плесних представа, концерата и оперских представа и других врста сценског извођења;
* активности редитеља, продуцената, сценографа и сценских радника, мајстор светла
* активности продуцената или организатора уметничких догађаја, са сценском опремом или без ње.

-90.03 уметничко стваралаштво која обухвата:

* активности самосталних уметника као што су вајари, сликари, цртачи цртаних филмова, карикатуристи, гравери, бакроресци, литографи и др;
* активности писаца, у свим областима, укључујући белетристику, техничке тестове;

активности слободних новинара (уметнички критичари)

* конзервацију и рестаурацију уметничких дела као што су слике, филмови, књиге,

**Члан 12.**

Народно позориште Ужице своју делатност обавља у оквиру предмета пословања ако су за то испуњени законом прописани услови, техничка опремљеност, као и други прописани услови.

**Члан 13.**

Народно позориште Ужице може да закључује уговоре и да обавља услуге у оквиру делатности за које је уписано у судски регистар, а које ће бити у функцији развоја и унапређења основне делатности Народног позоришта Ужице.

**5. ЗАСТУПАЊЕ И ПРЕДСТАВЉАЊЕ**

**Члан 14.**

Народно позориште Ужице заступа и представља директор.

**Члан 15.**

Директор је овлашћен да у име Народног позоришта Ужице закључује уговоре и врши друге правне радње као и да заступа и представља Народно позориште Ужице пред судовима и другим органима.

**Члан 16.**

Директор може у оквиру својих овлашћења дати другим лицима писмено пуномоћје за закључивање одређених врста уговора, као и за предузимање других правних радњи.

**Члан 17.**

У случају одсутности или привремене спречености за рад директора Народно позориште Ужице заступа лице које директор одреди.

**6. ПЛАНИРАЊЕ РАДА И РАЗВОЈА**

**Члан 18.**

Годишњи програм и план рада Народног позоришта Ужице доноси се у складу са циљевима ради којих је основано, задацима утврђеним законом, захтевима оснивача, потребама грађана, а у складу са привредним, културним и друштвеним развојем Града.

Основе програма и плана рада Народног позоришта Ужице чине функције утврђене законом и другим прописима којима се дефинише пословање Позоришта.

**Члан 19.**

Народно позориште Ужице доноси годишњи програм и план рада и финансијски план потребан за остваривање програма Народног позоришта Ужице.

Подаци и финансијски план назначен у годишњем програму рада односи се на:

* репертоарску политику у наредној години (припрему нових представа и обнову играјућих представа)
* гостовања и сарадњу са другим позориштима и установама културе;
* усавршавање кадрова,
* набавку опреме, инвестиције и инвестиционо одржавање.

Финансијски план из става 1. овог члана усаглашен са материјалним могућностима и планом буџета града Ужица, Народно позориште Ужице, доставља оснивачу преко његове службе за друштвене делатности.

**Члан 20.**

Годишњи програм и план рада Народног позоришта Ужице може да садржи и елементе за које оснивач не обезбеђује средства, под условом да Народно позориште Ужице очекује да та средства обезбеди из других извора (од донатора, Министарства за културу или на други начин).

**Члан 21.**

Годишњи програм и план рада са финансијским планом за њихово остварење, предлаже директор, а доноси Управни одбор Народног позоришта Ужице.

За извршавање програма и плана рада одговоран је директор Народног позоришта Ужице.

Ако у реализацији усвојеног годишњег програма рада и плана развоја, Народно позориште Ужице има проблема који га чине неизвесним или неостваривим, на основу извештаја директора, Управни одбор разматра те проблеме и предузима мере за остваривање усвојеног програма или врши његову корекцију.

**7. НАЧИН, СТИЦАЊЕ И РАСПОРЕЂИВАЊЕ СРЕДСТАВА**

**Члан 22.**

Народно позориште Ужице стиче средства:

* из буџета града Ужица
* из прихода остварених својим програмских активностима;
* из прихода остварених од закупа простора и опреме којом располаже;
* из донација, легата, поклона и завештања;
* из других извора у складу са законом.

**Члан 23.**

Распоред средстава врши се финансијским планом за намене утврђеног програма рада уз обавезу да Народно позориште Ужице подноси годишњи извештај о раду и наменском коришћењу средстава оснивачу.

**Члан 24.**

Имовину Народног позоришта Ужице чине покретне и непокретне ствари и друга средства која Народно позориште Ужице користи као основна средства и опрему за обављање делатности, као и новчана средства.

Народно позориште Ужице је дужно да води пословне књиге и да их периодично закључује, састављајући на основу њих периодичне и годишње извештаје.

Имовина Народног позоришта Ужице се не може отуђивати без претходне сагласности оснивача.

**8. УНУТРАШЊА ОРГАНИЗАЦИЈА**

**Члан 25.**

Ради остварења повољнијих резултата у извршењу заједничких послова и радних задатака, у складу са карактером делатности у саставу Народног позоришта Ужице постоје као облици вршења рада радне јединице сектора, а у саставу сектора службе.

1. Радна јединица Уметнички сектор
2. Радна јединица Технички сектор
3. Радна јединица сектор Општих и заједничких послова – постоје следеће службе:
   1. служба општих послова

б) служба рачуноводства

Правилником о организацији и систематизацији послова и радних задатака ближе се уређује унутрашња организација Народног позоришта Ужице, начин извршавања послова и задатака, одговорност и овлашћења запослених у извршавању послова.

На Правилник организацији и систематизацији радних места у Народном позоришту Ужице сагласност даје градоначелник.

Ради остваривања својих програмских задатака Народно позориште Ужице, ангажује аматере и професионалне уметничке сараднике.

**9. ОРГАНИ НАРОДНОГ ПОЗОРИШТА УЖИЦЕ**

**Члан 26.**

Органи Народног позоришта Ужице су: директор, Управни и Надзорни одбор.

1. **Директор**

**Члан 27.**

Директор Народног позоришта Ужице именује се на основу претходно спроведеног јавног конкурса, на период од четири године и може бити по истеку мандата поново именован.

Јавни конкурс из става 1. овог члана расписује и спроводи управни одбор.

Јавни конкурс из става 1. овог члана расписује се 60 дана пре истека мандата директора.

Јавни конкурс из става 1. овог члана објављује се на сајту Националне сужбе за запошљавање и у најмање једним дневним новинама које се дистрибуирају на целој територији Републике.

Рок за подношење пријава на јавни конкурс не може бити краћи од осам ни дужи од петнаест дана од дана оглашавања јавног конкурса. Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази, управни одбор одбацује закључком против кога се може изјавити посебна жалба оснивачу у року од три дана од дана достављања закључка.

Жалба из става 5. овог члана не задржава извршења закључка.

Управни одбор обавља разговор са кандидатима који испуњавају услове из конкурса и у року од 30 дана од дана завршетка јавног конкурса доставља оснивачу образложени предлог листе кандидата. Листа садржи мишљење управног одбора о стручним и организационим способностима сваког кандидата и записник о обављеном разговору.

Скупштина града Ужица именује директора Народног позоришта Ужице са листе.

Јавни конкурс није успео ако управни одбор утврди да нема кандидата који испуњава услове да уђе у изборни поступак о чему је дужан да обавести оснивача, односно уколико оснивач не именује директора установе са листе.

**Члан 28.**

Кандидат за директора мора испуњавати следеће услове:

* да има високо образовање,
* најмање пет година радног искуства у струци.

За директора може бити именовано лице које поред законом прописаних услова испуњава и следеће услове:

* стручна остварења и резултати рада у области културе
* да има организаторке способности,
* да против њега није покренут кривични поступак за дело које га чини недостојним за обављање дужности директора односно да није правоснажном одлуком осуђен за кривично дело које га чини недостојним за обављање дужности директора Народног позоришта Ужице.

Кандидат за директора дужан је да предложи програм рада и развоја Народног позоришта Ужице, као саставни део конкурсне документације.

**Члан 29.**

Оснивач може именовати вршиоца дужности директора Народног позориште Ужице, без претходно спроведеног јавног конкурса, у случају када директору престане дужност пре истека мандата, односно када јавни конкурс за директора није успео. Вршилац дужности директора може обављати ту функцију најдуже једну годину.

Вршилац дужности директора мора да испуњава услове за избор кандидата за директора из члана 28. овог статута.

Вршилац дужности директора има сва права, обавезе и овлашћења директора.

**Члан 30.**

Директор Народног позоришта Ужице:

* организује и руководи радом Народног позоришта Ужице;
* доноси акт о организацији и систематизацији послова и друга општа акта у складу са законом и овим статутом;
* извршава одлуке Управног одбора;
* заступа Народно позориште Ужице;
* стара се о законитости рада Народног позоришта Ужице;
* одговоран је за спровођење програма рада Народног позоришта Ужице;
* одговоран је за материјално-финансијско пословање Народног позоришта Ужице;
* врши друге послове утврђене законом и овим статутом.

**Члан 31.**

Дужност директора Народног позоришта Ужице престаје истеком мандата и разрешењем.

Скупштина града Ужица разрешиће директора пре истека мандата:

* на лични захтев;
* ако обавља дужност супротно одредбама закона;
* ако нестручним, неправилним и несавесним радом проузрокује већу финансијску или програмску штету установи или тако занемарује или несавесно извршава своје обавезе да су настале или могу настати веће сметње у раду Народног позоришта Ужице;
* ако је против њега покренут кривични поступак за дело које га чини недостојним за обављање дужности директора, односно ако је правоснажном судском одлуком осуђен за кривично дело које га чини недостојним за обављање дужности директора Народног позоришта Ужице,
* из других разлога утврђених законом или овим статутом.

Предлог за разрешење директора у случајевима прописаним ставом 2, алинеје 2-4. овог члана, може поднети и Управни одбор Народног позоришта Ужице.

**Члан 32.**

У остваривању обавеза у руковођењу Народним позориштем Ужице, директор:

* заступа, представља и потписује Народно позориште Ужице;
* доноси и предлаже општа акта у складу са законом;
* руководи пословањем Народног позоришта Ужице;
* одговоран је за пословање Народног позоришта Ужице;
* предлаже план и програм рада и предузима мере за његово спровођење;
* управља организацијом рада Народног позоришта Ужице;
* доноси појединачне одлуке о стицању и коришћењу средстава према наменама утврђеним финансијским планом;
* подноси програмске и финансијске извештаје о раду и резултатима;
* одлучује о појединачним правима, обавезама и одговорностима запослених из радног односа у складу са законом;
* доноси Правилник о унутрашњој организацији и систематизацији послова и радних задатака уз сагласност градоначелника;
* образује комисије и друга стручна тела;
* именује руководиоце програма и пројеката;
* врши друге послове предвиђене законом, другим правним актима и овим статутом.

**Члан 33.**

Директор Народног позоришта Ужице, поставља и разрешава уметничког односно програмског директора Народног позоришта Ужице.

Место уметничког односно програмског директора мора бити предвиђено Правилником о организацији и систематизацији радних места.

**Члан 34.**

За уметничког односно програмског директора Народног позоришта може бити постављено лице које испуњава следеће услове:

* да има високу стручну спрему - Факултет драмских уметности,
* да има најмање три године радног искуства.

**б) Управни одбор**

**Члан 35.**

Управни одбор Народног позоришта Ужице има пет чланова од којих су четири члана представници оснивача а један члан се бира из реда запослених као представник Народног позоришта Ужице.

Управни одбор именује и разрешава Скупштина града Ужица, на период од четири године.

Скупштина града Ужица, именује председника Управног одбора, из реда чланова.

За члана Управног одбора може бити именован сваки запослени, осим директора и члана Надзорног одбора.

Чланови Управног одбора именују се из реда истакнутих стручњака и познавалаца културне делатности.

За члана Управног одбора не може бити именовано лице против кога је покренут кривични поступак за дело које га чини недостојним за обављање дужности члана Управног одбора Народног позоришта Ужице односно које је правоснажном одлуком осуђено за кривично дело које га чини недостојним за обављање дужности члана Управног одбора Народног позоришта Ужице.

**Члан 36.**

Члан Управног одбора, из реда запослених у Народном позоришту Ужице, именује се на предлог репрезатитивног синдиката а уколико не постоји репрезентативни синдикат, на предлог већине запослених.

Члан Управног одбора из реда запослених мора да буде из реда носилаца основне тј. Програмске делатности.

Састав Управног одбора треба да обезбеди заступљеност од најмање 30% представника мање заступљеног пола.

Члан Управног одбора установе из става 1. овог члана може бити именован највише два пута.

У случају спречености председника Управног одбора, седницу управног одбора може заказати и њој председавати, најстарији члан Управног одбора.

Председнику и члановима Управног одбора може припадати накнада за рад, под условима и према мерилима утврђеним актом Скупштине града.

**Члан 37.**

Скупштина града Ужица може, до именовања председника и чланова Управног одбора Народног позоришта Ужице, да именује вршиоце дужности председника и чланова Управног одбора.

Скупштина града Ужица може именовати вршиоца дужности председника и члана Управног одбора Народног позоришта Ужице и у случају када председнику, односно члану Управног одбора престане дужност пре истека мандата.

Вршилац дужности председника, односно члана Управног одбора може обављати ту функцију најдуже једну годину.

**Члан 38.**

Управни одбор Народног позоришта Ужице:

1. доноси Статут;
2. доноси друге опште акте установе, предвиђене законом и овим статутом;
3. утврђује пословну и развојну политику;
4. одлучује о пословању Народног позоришта Ужице;
5. доноси програме рада Народног позоришта Ужице, на предлог директора;
6. доноси годишњи финансијски план;
7. усваја годишњи обрачун;
8. усваја годишњи извештај о раду и пословању;
9. даје предлог о статусним променама, у складу са законом;
10. даје предлог Скупштини града Ужица о кандидату за директора;
11. закључује уговор о раду са директором, на одређено време, до истека рока на који је изабран, односно до његовог разрешења, а када је за директора именовано лице које је већ запослено у истој установи културе на неодређено време, закључује анекс уговора о раду, у складу са законом о раду;
12. одлучује о другим питањима утврђеним законом и овим статутом.

Сагласност на акте из става 1. тачке 1), 5), 6), 8) и 9) даје Скупштина града Ужица.

**Члан 39.**

Дужност члана Управног одбора Народног позоришта Ужице престаје истеком мандата и разрешењем.

Скупштина града Ужица разрешиће члана Управног одбора пре истека мандата:

* на лични захтев,
* ако обавља дужност супротно одредбама закона,
* ако је против њега покренут кривични поступак за дело које га чини недостојним за обављање дужности члана Управног одбора, односно ако је правоснажном судском одлуком осуђен за кривично дело које га чини недостојним за обављање дужности члана Управног одбора Народног позоришта Ужице.

**г) Надзорни одбор**

**Члан 40.**

Надзорни одбор обавља надзор над пословањем Народног позоришта Ужице.

Надзорни одбор има три члана које именује Скупштина града Ужица, на период од четири године, од којих су два члана представици оснивача а један члан се именује као представник Народног позоришта Ужице, из реда запослених.

Скупштина града Ужица именује председника Надзорног одбора из реда чланова.

За члана Надзорног одбора може бити именован сваки запослени, осим директора и члана Управног одбора.

За члана Надзорног одбора не може бити именовано лице против кога је покренут кривични поступак за дело које га чини недостојним за обављање дужности члана Надзорног одбора Народног позоришта Ужице односно које је правоснажном одлуком осуђено за кривично дело које га чини недостојним за обављање дужности члана Надзорног одбора Народног позоришта Ужице.

**Члан 41.**

Члан Надзорног одбора из реда запослених у Народном позоришту Ужице, именује се на предлог репрезентативног синдиката Народног позоришта Ужице, а уколико не постоји репрезентативни синдикат, на предлог већине запослених.

Састав Надзорног одбора треба да обезбеди заступљеност од најмање 30% представника мање заступљеног пола.

Члан Надзорног одбора из става 1. овог члана, може бити именован највише два пута.

У случају спречености председника Надзорног одбора, седницу Надзорног одбора може заказати и њој председавати, најстарији члан Надзорног одбора.

Председнику и члановима Надзорног одбора може припадати накнада за рад, под условима и према мерилима утврђеним актом Скупштине града Ужица.

**Члан 42.**

Скупштина града Ужица може до именовања председника и чланова Надзорног одбора Народног позоришта Ужице, да именује вршиоце дужности председника и чланова Надзорног одбора.

Скупштина града Ужица може именовати вршиоца дужности председника и члана Надзорног одбора Народног позоришта Ужице и у случају када председнику, односно члану Надзорног одбора престане дужност пре истека мандата.

Вршилац дужности председника, односно члана Надзорног одбора може обављати ту функцију најдуже једну годину.

**Члан 43.**

Надзорни одбор, најмање једанпут годишње, подноси извештај о свом раду оснивачу.

**Члан 44.**

Дужност члана надзорног одбора Народног позоришта Ужице престаје истеком мандата и разрешењем.

Скупштина града Ужица разрешиће члана Надзорног одбора пре истека мандата:

* на лични захтев
* ако обавља дужност супротно одредбама закона,
* ако је против њега покренут кривични поступак за дело које га чини недостојним за обављање дужности члана Надзорног одбора, односно ако је правоснажном судском одлуком осуђен за кривично дело које га чини недостојним за обављање дужности члана Надзорног одбора Народног позоришта Ужице.

**Члан 45.**

Поред послова утврђених законом, актом о оснивању и овим статутом Надзорни одбор:

* прегледа годишње извештаје о финансијском пословању и обрачун средстава;
* о резултатима рада у писменој форми обавештава Управни одбор и директора.

**Члан 46.**

Надзорни одбор одлучује о питањима из своје надлежности већином гласова од укупног броја чланова.

**10. СТРУЧНИ ОРГАНИ**

**Уметнички, програмски односно стручни савет**

**Члан 47.**

У оквиру Народног позоришта Ужице, као саветодавни и консултативни орган, образује се Уметнички, програмски односно стручни савет Народног позоришта Ужице (У даљем тексту: Савет)

Савет разматра питања из уметничке, програмске, односно стручне делатности Народног позоришта Ужице и директору, односно уметничком директору даје мишљења и предлоге везане за уметнички, програмски и стручни рад Народног позоришта Ужице.

У састав Савета бирају се лица од високог уметничког и стручног интегритета и ауторитета, не само из позоришне већ и из других области уметничке и културне делатности.

**Члан 48.**

Чланове Савета предлаже директор, а Савет образује Управни одбор Народног позоришта Ужице.

Савет има три члана.

Мандат чланова Савета траје четири године.

Савет ради у седницама.

О раду Савета води се записник.

**Члан 49.**

Савет разматра стручна питања везана за обављање и унапређивање позоришне делатности и законом утврђене функције коју Народно позориште Ужице остварује, и своја мишљења и предлоге писмено доставља директору и уметничком директору Народног позоришта Ужице.

**Члан 50.**

Своја мишљења и предлоге, о питањима која су у његовој надлежности, Савет доноси већином гласова од укупног броја чланова.

Директор и уметнички директор Народног позоришта Ужице су дужни да размотре мишљења и предлоге Савета о неком питању пре изношења Управном одбору на разматрање.

**Члан 51.**

Сва остала питања везана за начин рада Савета могу се регулисати Правилником о раду Савета.

Правилник из става 1. овог члана Савет предлаже директору Народног позоришта Ужице.

Директор је дужан да размотри предложени правилник и да га изнесе Управном одбору Народног позоришта Ужице на усвајање.

**11. ЈАВНОСТ У РАДУ**

**Члан 52.**

О свом раду Народно позориште Ужице обавештава јавност.

Директор Народног позоришта Ужице је овлашћен да даје усмена обавештења, као и обавештења путем медија у вези са свим питањима везаним за рад Народног позоришта Ужице.

Запослени могу давати обавештења о раду Народног позоришта Ужице у јавним иступањима само на основу овлашћења директора, у супротном сматраће се да се ради о повреди радне обавезе за коју је прописана санкција Законом о раду.

**12. ОДГОВОРНОСТ НАРОДНОГ ПОЗОРИШТА УЖИЦЕ ЗА**

**ОБАВЕЗЕ У ПРАВНОМ ПРОМЕТУ**

**Члан 53.**

Народно позориште Ужице у правном промету са трећим лицима иступа у своје име и за свој рачун и има право да закључује уговоре и врши друге послове и задатке у оквиру своје правне способности.

Народно позориште Ужице у правном промету за своје обавезе одговара свим средствима којима располаже.

**13. САРАДЊА СА СИНДИКАТОМ**

**Члан 54.**

Директор Народног позоришта Ужице је дужан да Синдикату омогући услове за рад и деловање у складу са улогом и задацима утврђеним законом.

Директор Народног позоришта Ужице је дужан да обавештава Синдикат, на захтев овлашћеног представника Синдиката, о питањима из своје надлежности која су од битног значаја за економски и социјални положај запослених.

Активности Синдиката не смеју ићи на штету извршавања програма рада и радне дисциплине у Народном позоришту Ужице.

**14. ЗАШТИТА ЖИВОТНЕ СРЕДИНЕ**

**Члан 55.**

Народно позориште Ужице и запослени у Народном позоришту Ужице су дужни да се придржава свих позитивних прописа који се односе на заштиту и унапређивање животне средине.

**15. ОПШТИ АКТИ**

**Члан 56.**

Статут је основни акт Народног позоришта Ужице.

**Члан 57.**

Народно позориште Ужице поред Статута, доноси следећа општа акта:

* Правилник о организацији и систематизацији послова и радних задатака;
* Правилник о заштити од пожара;
* Правилник о безбедности и здрављу на раду;
* Правилник о рачуноводству;
* Правилник о канцеларијском и архивском пословању;
* Акт о процени ризика;
* Друга акта у складу са законом и овим статутом.

**16. ПРЕЛАЗНЕ И ЗАВРШНЕ ОДРЕДБЕ**

**Члан 58.**

Статут се по добијању сагласности Скупштине Града Ужица, објављује на огласној табли Позоришта, а ступа на снагу осмог дана од дана објављивања.

**Члан 59.**

Ступањем на снагу овог статута престаје да важи Статут Народног позоришта Ужице донет 19.02.1992.године са изменама и допунама од 29.10.2007. и 02.06.2009.године.

Број: 494/17

Датум: 07.06.2017.

Председник

Управног одбора,

Никола Златић